Anni Svanholt (SF), 1999-01-28:
Og regeringen skriver i indledningen til »Affald 21«, at denne plan sætter dagsordenen for fremtidens affaldshåndtering i Danmark.
Det er nu nok for meget sagt.
Man kan ikke sige, at »Affald 21« virkelig sætter dagsordenen for det 21. århundrede på affaldsområdet.
Men lad mig med det samme sige, at i SF mener vi, at »Affald 21« er udtryk for et fremskridt på en række områder i forhold til den tidligere affaldsplan.
Der er en række gode intentioner.
Vi er enige i, at det er vigtigt at fokusere på kvaliteten i affaldsbehandlingen, affaldets ressourcer og begrænsningen af problemerne med de miljøbelastende stoffer og desuden øge genanvendelsen ved kildesortering og reducere deponeringen.
Så langt, så godt.
Men der er altså noget, der trækker ned i karaktererne, nemlig øget forbrænding, og man kan ikke sige, at denne plan nu får brudt den onde cirkel mellem økonomisk vækst og stigende affaldsmængder.
Og et område, som skaber meget store mængder stærkt miljøbelastende affald, er kulkraftværkerne.
Erfaringerne viser, at flyveaske og affaldsslagger er næsten umulige at deponere miljømæssigt forsvarligt, og ingen vil have det liggende nogen steder.
Her ville det virkelig nytte noget, hvis der blev iværksat en systematisk afvikling.
SF mener, at det overordnede mål fortsat skal være en affaldsreduktion. Affald skal forebygges ved, at dette tænkes ind allerede ved produktets tilblivelse, altså en livscyklustankegang.
Affaldet skal også afgiftes ved kilden, og det vil sige, at alle de miljøfarlige og dermed uønskede stoffer skal fjernes ved kilden.
Kun derved kan vi undgå de stoffer, som giver meget store miljømæssige og sundhedsmæssige problemer.
Vi mener derfor, at målsætningen om en affaldsreduktion under ingen omstændigheder må fraviges, og at producenterne i langt højere grad skal gøres ansvarlige for deres produkter. Altså skal der med andre ord stilles krav om renere teknologi, produkternes holdbarhed, mulighed for reparation, større genanvendelighed af produkternes bestanddele, undgåelse af farlige stoffer og øget anvendelse af tilbagetagningsordninger gennem pant- og gebyrordninger.
Nedbringelse af affaldsmængderne og livscyklustankegangen skal Danmark også arbejde for bliver gennemført på EU-plan og internationalt.
Den danske befolkning vil gerne gøre en indsats for miljøet, og den miljøbevidsthed og vilje til at sortere affald skal i langt højere grad understøttes og inddrages for at opnå større genanvendelse af husholdningsaffald.
Alt i alt må vi sige, at der i »Affald 21« er fremskridt og gode initiativer, men en affaldsplan, der skal række ind i det 21. århundrede, burde have været mere ambitiøs.
Og på den baggrund vil jeg gerne hermed fremsætte et forslag til vedtagelse fra SF's side, som siger: Forslag til vedtagelse »
På baggrund af redegørelsen »Affald 21« opfordrer Folketinget til, at følgende elementer tillægges særlig prioritet i de kommende års indsats på affaldsområdet, idet målsætningen for de samlede affaldsmængder i regeringens handlingsplan for affald og genanvendelse 1993-1997 fastholdes: - at kvaliteten i affaldsbehandlingen øges, blandt andet ved at der sker en øget kildesortering af affaldet, herunder på de i »Affald 21« nævnte indsatsområder, - at det sikres, at ressourcerne i affaldet udnyttes bedre end efter den tidligere plan - først og fremmest ved øget genanvendelse, styrkelse af indsatsen for at reducere og eliminere problematiske stoffer og materialer i affaldet, samt en egentlig handlingsplan for øget genanvendelse af organisk affald, inklusive spildevandsslam, - øget anvendelse af producentansvar med hensyn til tilbagetagningsordninger, produkternes holdbarhed, genanvendelsesmuligheder og indhold af kemikalier, - etablering af et program for at sikre teknologisk udvikling inden for affaldsbehandling og genanvendelse.
Der udarbejdes en årlig redegørelse.«